《题施比部四号诗 其三 岘山铁笛》
明代·皇甫汸

岘山高兮苕水深，陟窈窕兮眺岖嵚。朝骋驾兮东麓，夕弭节兮西岑。

启玉齿兮坐芳林，横铁笛兮吹龙吟。洪涛震兮玄云阴，参差管籥难为音。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。